Uslovi za turiste koji žele ući u Hrvatsku

Prema novim pravilima hrvatski državljani smiju prelaziti granicu bez obavezne samoizolacije, a za strane državljane vrijede još uvijek stroža pravila.

Ukidanjem propusnica i samoizolacije živnuo je promet na autocestama i granicama. Samo do 13 sati u Hrvatsku je ušlo više od 600 stranaca, a za vikend se očekuju puno veće brojke.

Vladimir Mićović, član Stožera civilne zaštite Primorsko-goranske županije i ravnatelj županijskog Nastavnog zavoda za javno zdravstvo, kazao je za Dnevnik.hr da je ovo pravo vrijeme za popuštanje mjera.

”Epidemiološka situacija u Primorsko-goranskoj županiji, ali i cijeloj Hrvatskoj, izuzetno je povoljna. Mi spadamo među najuspješnije zemlje po incidenciji ljudi koji su zaraženi. Rezultati su iz tjedna u tjedan sve bolji”, kaže Mićović.

Uvjeti za prelazak granice

Objasnio je i pod kojim uvjetima hrvatski građani smiju napuštati zemlju i vraćati se u nju.

”Najvažnije je to da kada hrvatski građanin dođe u zemlju više ne ide u samoizolaciju. Međutim, po dolasku već na granici dobije letak u kojem piše kako se tijekom tih prvih 14 dana mora ponašati. Mora itekako zadovoljiti određene kriterije, primjerice dnevno mjeriti tjelesnu temperaturu”, pojašnjava Vladimir Mićović.

Dodaje da takvi građani po dolasku u zemlju svoja kretanja moraju svesti na minimum, a u slučaju povišene temperaturu odmah se javiti epidemiologu.

”Jako puno toga ovisi o svijesti ljudi da se tijekom tih 14 dana inkubacijskog perioda ponašaju onako kako je propisano”, poručuje Mićović.

O dolascima turista

Kada je riječ o dolascima turista, ravnatelj NZZJZ-a kaže da oni moraju imati dokument koji dokazuje da su rezervirali neki smještaj u Hrvatskoj.

”Mora imati mjesto gdje će boraviti, broj telefona tko ga je ugostio. Vjerojatno to nisu čisto turistički posjeti, nego iz nekog drugog gospodarskog interesa pri čemu ljudi borave u nekom od naših smještanih kapaciteta”, istaknuo je Mićović.

Dodaje da dolazak turista u privatne smještaje i apartmane još nisu specificirani. ”Vjerujem da će se to u nekoj idućoj fazi relaksacija mjera, ukoliko bude epidemiološka situacija dobra, proširiti i na takav aspekt”, rekao je Vladimir Mićović.